บลจ.กรุงศรี ปลื้มเงินลงทุน LTF-RMF เพิ่มขึ้นต่อเนื่อง
น.ส.ศิริพร สินาเจริญ กรรมการผู้จัดการ บริษัทหลักทรัพย์จ …
21 ธ.ค. 2560

น.ส.ศิริพร สินาเจริญ กรรมการผู้จัดการ บริษัทหลักทรัพย์จัดการกองทุน กรุงศรี จำกัด หรือ บลจ.กรุงศรี เปิดเผยว่า กองทุน LTF-RMF ภายใต้การบริหารจัดการของ บลจ.กรุงศรี ได้รับการตอบรับที่ดีจากผู้ลงทุนและมีเงินลงทุนในกองทุนดังกล่าวเพิ่มสูงขึ้นอย่างต่อเนื่อง
โดยเฉพาะอย่างยิ่งในวันที่ดัชนีตลาดหลักทรัพย์ไทยปรับตัวลดลงจะมีจำนวนธุรกรรมและเม็ดเงินที่เข้ามาลงทุนเป็นจำนวนมาก
ทั้งนี้ตั้งแต่ต้นปีจนถึงสิ้นเดือนพ.ย.60 บริษัทมียอดเงินลงทุนใหม่ในกองทุน LTF และ RMF มูลค่ารวมกว่า 10,479 ล้านบาท แบ่งเป็นเงินลงทุนในกองทุน LTF มูลค่ากว่า 6,077 ล้านบาท และเงินลงทุนในกองทุน RMF มูลค่ากว่า 4,402 ล้านบาท สะท้อนให้เห็นถึงความเชื่อมั่นของนักลงทุนที่มีต่อกองทุนภายใต้การบริหารจัดการของบริษัทได้เป็นอย่างดี
จากข้อมูลการจัดอันดับผลการดำเนินงานของอุตสาหกรรมกองทุนรวมโดยมอร์นิ่งสตาร์ไทยแลนด์เมื่อวันที่ 30 พ.ย.ที่ผ่านมานั้น พบว่ากองทุน LTF ที่มีผลการดำเนินงานย้อนหลัง 1 ปีดีที่สุด 2 อันดับแรกเป็นกองทุนภายใต้การบริหารจัดการของ บลจ.กรุงศรี ประกอบด้วย กองทุนเปิดกรุงศรีหุ้นระยะยาวไทยสมอล-มิดแคปปันผล (KFLTFTSM-D) และกองทุนเปิดกรุงศรีหุ้นระยะยาวอิควิตี้ (KFLTFEQ)
โดยมีผลการดำเนินงานย้อนหลัง 1 ปีที่ 29.27% และ 28.04% ตามลำดับ สูงกว่าดัชนีชี้วัดที่ 15.98 % และ 15.89% ตามลำดับ และหากพิจารณาผลการดำเนินงานระยะยาว 3 ปี และ 5 ปีที่ผ่านมา จะพบว่ากองทุนKFLTFEQ ก็มีผลการดำเนินงานดีที่สุด 3 อันดับแรกเช่นเดียวกัน
ทั้งนี้ กองทุนดังกล่าวข้างต้นมีความเสี่ยงระดับ 6 :เสี่ยงสูง (ข้อมูล :Morningstar Thailand ณ 30 พ.ย. 60 / ผลการดำเนินงานในอดีตของกองทุนรวม มิได้เป็นสิ่งยืนยันถึงผลการดำเนินงานในอนาคต)
“ผู้ลงทุนควรให้ความสำคัญกับผลการดำเนินงานของกองทุนควบคู่ไปกับการลงทุนเพื่อสิทธิประโยชน์ทางภาษี เพื่อโอกาสในการสร้างผลตอบแทนจากการลงทุนที่ดีในระยะยาว แม้ว่าผลการดำเนินงานในอดีตไม่อาจเป็นสิ่งยืนยันถึงผลการดำเนินงานในอนาคต แต่สามารถใช้เป็นข้อมูลประกอบเพื่อดูความสม่ำเสมอของผลการดำเนินงานที่ผ่านมาและใช้คาดการณ์แนวโน้มในอนาคตได้ 
ทั้งนี้ ในช่วงเดือนสุดท้ายจะมีผู้สนใจลงทุนในกองทุน LTF – RMF เป็นจำนวนมาก แนะนำนักลงทุนให้หลีกเลี่ยงการลงทุนในช่วงวันท้ายๆ ของปี เนื่องจากมีผู้ลงทุนทำรายการจำนวนมาก โดยผู้ลงทุนสามารถใช้ช่องทางการลงทุนผ่านอินเทอร์เน็ต @ccess online service แทนเพื่อความสะดวก โดยสามารถทำรายการได้ตลอด 24 ชั่วโมง” น.ส.ศิริพร กล่าว